Samuel Lino. Samuel Dias Lino (1999-yil 23-dekabr) – braziliyalik professional futbolchi, La Liganing „Atlético Madrid“ klubi qanot himoyachisi. Faoliyati. Yoshlik yillari. Samuel Lino Santu-andre shahrida tugʻilgan va San-Pauludagi San-Bernardo-du-Kampo shahrida oʻsgan. Lino dastlab mahalliy jamoalarda futzal bilan shugʻullanadi. Keyinchalik 2016-yilda „São Bernardo“ futbol klubining yoshlar jamoasi safiga borib qoʻshiladi. U asosiy jamoasi safidagi debyutini 2017-yilning 21-may sanasida Série D doirasidagi „Novo Hamburgo“ jamoasiga qarshi oʻyinda oʻtkazdi. Futbolchi uchrashuvning ikkinchi boʻlimida zaxiradan maydonga tushirildi. 2017-yilning 28-iyunida Lino „Flamengo“ jamoasi bilan 2018-yilning oktyabrigacha moʻljallangan ijara shartnoma imzoladi va klubning yoshlar jamoasi tarkibi faoliyatini davom ettiradigan boʻldi. Futbolchining ijarasi muddatidan biroz avval, yaʼni 2018-yilning iyulida yakunlandi va u „São Bernardo“ning asosiy jamoa futbolchilari safiga qaytarildi. Lino 25-avgust kuni „Santos B“ bilan uchrashuvda oʻzining ilk golini kiritdi. Gil Vicente. 2019-yil 30-iyun kuni Lino Portugaliya Primeira Ligasining „Gil Vicente“ jamoasi bilan shartnoma imzoladi. U klubdagi professional debyutini 3-avgust kuni Taça da Liga doirasidagi „Desportivo Aves“ jamoasiga qarshi (3:2) oʻyinda oʻtkazdi. Lino oʻzining birinchi professional golini 2020-yil 2-fevralda „Moreirense“ klubiga qarshi safar uchrashuvida (5:1) kiritdi. Mavsum davomida u bor-yoʻgʻi ikki beshta liga uchrashuvida maydonga tushgan holda ikki gol muallifiga aylandi. Futbolchi 2020-yil 29-iyulda shartnomasini 2024-yilga qadar uzaytirdi va oʻzining ikkinchi yilidan boshlab muntazam oʻyin amaliyotiga ega boʻla boshladi. Lino 2021-2022-yilgi mavsum Primeira Ligada 12 ta gol muallifi boʻldi. Jumladan 2022-yil 8-may kuni „Tondela“ klubiga qarshi bahsda dubl muallifiga ham aylandi. Bu natijalar orqali u „Gil Vicente“ jamoasining ligada beshinchi oʻrinni egallashiga yordam berdi va bu orqali klub tarixida ilk bora Yevrokuboklar yoʻllanmasini qoʻlga kirtidi. Atlético Madrid. 2022-yilning 8-iyulida Lino Ispaniyaning „Atlético Madrid“ klubi bilan besh mavsumlik shartnoma imzoladi. Valencia (ijara). Futbolchi 2022-yilning 28-iyul sanasida boshqa bir La Liga jamoasi „Valencia“ga mavsum yakuniga qadar ijaraga berildi.